Agimtuod Dagiti Agtutubo
Dakes Kadi ti Agbalin a Popular?
Isuratmo ti sao a mangkompleto iti sumaganad:
․․․․․ a nasayaat ti agbalin a popular.
- A. Kanayon
- B. Sagpaminsan
- C. Saan a pulos
TI UMISO a sungbat ket “B.” Apay? No ngamin popularka, kaipapananna a magusgustuannaka ti adu a tao—ket saan a kanayon a dakes dayta! Impakpakauna ti Biblia a dagiti Kristiano ket agbalin a “silaw dagiti nasion” ken magustuan ida dagiti tattao. (Isaias 42:6; Aramid 13:47) Iti dayta nga anag, makuna a popular dagiti Kristiano.
Ammom kadi?
Popular ni Jesus. Uray idi ubing pay, nagun-odnan ti “pabor ti Dios ken dagiti tattao.” (Lucas 2:52) Kuna pay ti Biblia nga idi agkabannuagen ni Jesus, “simmurot kenkuana dagiti dadakkel a bunggoy manipud Galilea ken Decapolis ken Jerusalem ken Judea ken manipud iti sabali a bangir ti Jordan.”—Mateo 4:25.
Apay a nasayaat dayta?
Gapu ta di tinarigagayan ni Jesus ti maidaydayaw wenno dina inkagumaan ti agbalin a popular. Saan met nga agbibisin iti anamong ti sabsabali. Inaramidna laeng ti umiso—ket no dadduma, dayta ti makagapu nga adu ti naay-ayo kenkuana. (Juan 8:29, 30) Nabigbig met idi ni Jesus a temporario laeng ti aniaman nga anamong a magun-odanna iti publiko ta agbaliwbaliw ti panunotda. Imbagana nga isu ket papatayen dagiti tattao!—Lucas 9:22.
Laglagipem:
Ti panagbalin a popular ket umasping iti kinabaknang. Saan a kanayon a dakes ti maaddaan iti dayta. Ti problema ket ti ar-aramiden dagiti tattao tapno magun-od wenno mataginayonda dayta.
Pakdaar!
Adu nga agtutubo ti mangaramid iti aniaman tapno agbalinda a popular. Ti dadduma ket manangpagusto iti tattao, a sumursurotda lattan iti kaaduan. Adda met dagidiay siga a mangpilit kadagiti tattao a manggusto kadakuada—nupay gapu laeng dayta iti buteng. *
Kadagiti sumaganad a panid, usigentayo ti dua a napeggad a dalan iti panagbalin a popular. Kalpasanna, kitaentayo ti nasaysayaat a ruta.
^ par. 12 Dinakamat ti Biblia dagiti siga a naawagan iti “Nefilim” a natukoy met kas “agdindinamag a lallaki.” Agpasindayag ti kangrunaan a panggepda.—Genesis 6:4.
ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn